Μπακαλιάρος τσιλαδιά
Στο λιμάνι της Καλαμάτας γεννήθηκε μάλλον ο μπακαλιάρος τσιλαδιά (η λέξη πιθανώς προέρχεται από παράφραση της φράσης «του λαδιού»).
1 κιλό φιλέτα παστού μπακαλιάρου, καλά ξαλμυρισμένα και κομμένα σε φέτες, 3 μεγάλα ξερά κρεμμύδια, σε φέτες, 3 σκελίδες σκόρδου, ψιλοκομμένες, 200 ml χυμός φρέσκιας ντομάτας, 100 γρ. σταφίδα μαύρη κορινθιακή, 3 μεγάλες ντομάτες, σε ροδέλες, 3 φύλλα δάφνης, 200 ml ελαιόλαδο, αλάτι, πιπέρι φρεσκοτριμμένο
Για το μπακαλιάρο τσιλαδιά, προθερμαίνουμε τον φούρνο στους 180° C. Σε ένα τηγάνι ζεσταίνουμε το ελαιόλαδο σε δυνατή φωτιά και σοτάρουμε το κρεμμύδι και το σκόρδο για 3-4 λεπτά. Προσθέτουμε τον χυμό ντομάτας, λίγο αλάτι (είναι αρκετά αλμυρός ο μπακαλιάρος), πιπέρι και τις σταφίδες. Χαμηλώνουμε τη φωτιά, ανακατεύουμε και μαγειρεύουμε για 8-10 λεπτά, μέχρι να δέσει κάπως η σάλτσα.Σε ένα ταψί απλώνουμε τις ροδέλες ντομάτας σε μία στρώση, ακουμπάμε από πάνω τις φέτες μπακαλιάρου και τα δαφνόφυλλα. Περιχύνουμε με τη σάλτσα ντομάτας και ψήνουμε για περίπου 35-40 λεπτά, μέχρι να γίνει ο μπακαλιάρος και να δέσει η σάλτσα.
Μπακαλιάρος